Title: ประกาศกรมการขนส่งทางบก เรื่อง หลักเกณฑ์และเงื่อนไขการออกหลักฐานรับรองผลการเรียน พ.ศ. 2561

ประกาศกรมการขนส่งทางบก
เรื่อง
หลักเกณฑ์และเงื่อนไขการออกหลักฐานรับรองผลการเรียน
พ.ศ.
๒๕๖๑[๑]

ตามที่ได้มีประกาศกรมการขนส่งทางบก
เรื่อง หลักเกณฑ์และเงื่อนไขการออกหนังสือรับรองผลการเรียน พ.ศ. ๒๕๕๕ ลงวันที่ ๑๒
กรกฎาคม พ.ศ. ๒๕๕๕ ไว้แล้วนั้น

โดยที่เป็นการสมควรปรับปรุงแก้ไขหลักเกณฑ์และเงื่อนไขการออกหลักฐานรับรองผลการเรียนสำหรับนำไปใช้ในการขอรับหรือขอต่ออายุใบอนุญาตขับรถเสียใหม่
เพื่อให้สอดคล้องกับการนำเทคโนโลยีมาใช้ในการควบคุม
กำกับ ดูแลโรงเรียนสอนขับรถ อาศัยอำนาจตามความในข้อ ๑๖ ของระเบียบกรมการขนส่งทางบกว่าด้วยการรับรองโรงเรียนสอนขับรถ พ.ศ.
๒๕๖๑ อธิบดีกรมการขนส่งทางบกออกประกาศไว้ ดังต่อไปนี้

ข้อ ๑  ให้ยกเลิกประกาศกรมการขนส่งทางบก เรื่อง
หลักเกณฑ์และเงื่อนไขการออกหนังสือรับรองผลการเรียน พ.ศ. ๒๕๕๕ ลงวันที่ ๑๒ กรกฎาคม
พ.ศ. ๒๕๕๕

ข้อ ๒  ในประกาศนี้
ผู้ได้รับหนังสือรับรอง
หมายความว่า โรงเรียนสอนขับรถที่ได้รับการรับรองจากกรมการขนส่งทางบกให้สามารถอบรมและทดสอบได้
หลักฐานรับรองผลการเรียน
หมายความว่า ข้อมูลผลการเรียนของผู้เข้ารับการอบรมจากโรงเรียนสอนขับรถ
ที่สามารถนำไปใช้ประกอบการดำเนินการด้านใบอนุญาตขับรถกับกรมการขนส่งทางบกโดยบันทึกผ่านระบบงานโรงเรียนสอนขับรถอิเล็กทรอนิกส์
(e
-
Classroom)
หรือดำเนินการในรูปแบบอื่นตามที่กรมการขนส่งทางบกกำหนด

ข้อ ๓  ผู้ได้รับหนังสือรับรองที่ปฏิบัติตามหลักเกณฑ์และเงื่อนไขดังต่อไปนี้
ให้ได้รับสิทธิออกหลักฐานรับรองผลการเรียนภาคทฤษฎี
(๑) ติดตั้งอุปกรณ์สำหรับควบคุมกำกับดูแลการเรียนการสอนและการทดสอบ
และใช้ระบบงานโรงเรียนสอนขับรถอิเล็กทรอนิกส์ (e -
Classroom)
ในการควบคุมกำกับดูแลการเรียนการสอนและการทดสอบครบทุกขั้นตอน
(๒) ปฏิบัติตามกฎ ระเบียบ ประกาศ
คำสั่ง และข้อกำหนด ในส่วนที่เกี่ยวข้องกับโรงเรียนสอนขับรถได้อย่างครบถ้วนถูกต้อง
(๓)
ไม่อยู่ในระหว่างถูกระงับใช้หนังสือรับรองเป็นการชั่วคราว
กรณีกรมการขนส่งทางบกมีการกำหนดมาตรฐานคุณภาพโรงเรียนสอนขับรถ
ผู้ได้รับหนังสือรับรองต้องดำเนินการจัดให้มีการประเมินคุณภาพตามมาตรฐานดังกล่าวในระยะเวลาที่กรมการขนส่งทางบกกำหนด

ข้อ ๔  ผู้ได้รับหนังสือรับรองที่ปฏิบัติตามหลักเกณฑ์และเงื่อนไขดังต่อไปนี้
ให้ได้รับสิทธิออกหลักฐานรับรองผลการเรียนภาคปฏิบัติ
(๑)
ปฏิบัติตามหลักเกณฑ์และเงื่อนไข และไม่มีลักษณะต้องห้าม ตามที่กำหนดในข้อ ๓
(๒)
จัดให้มีคณะกรรมการดำเนินการทดสอบความสามารถในการขับรถ ซึ่งเป็นผู้ได้รับใบอนุญาตเป็นผู้ฝึกสอนขับรถ
และผ่านการประเมินความรู้ความสามารถจากกรมการขนส่งทางบกจำนวนไม่น้อยกว่า ๓ คน
คณะกรรมการตามวรรคหนึ่ง
ให้มีผู้ฝึกสอนที่ได้รับใบอนุญาตมาแล้วไม่น้อยกว่า ๖ เดือนเป็นประธานคณะกรรมการ
(๓)
ใช้เกณฑ์การวินิจฉัยการทดสอบขับรถตามมาตรฐานของกรมการขนส่งทางบก
(๔)
บันทึกผลการทดสอบในระบบงานโรงเรียนสอนขับรถอิเล็กทรอนิกส์ (e
-
Classroom)

ข้อ ๕
ประกาศนี้ให้ใช้บังคับตั้งแต่วันที่ ๑ เมษายน ๒๕๖๑ เป็นต้นไป

ประกาศ
ณ วันที่ ๒๐ มีนาคม พ.ศ. ๒๕๖๑
สนิท
 พรหมวงษ์
อธิบดีกรมการขนส่งทางบก

พิมพ์มาดา/จัดทำ
๒๒
พฤษภาคม ๒๕๖๑

นุสรา/ตรวจ
๒๓
พฤษภาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๗๖ ง/หน้า ๕/๓๐ มีนาคม ๒๕๖๑